5. Vauhtiajot – Matintuvan kilpi murtui 

Reilun 22 000 kisavieraan ryydittämien viidensien Vauhtiajojen kuuma viikonloppu on takana. Seinäjoen Kapernaumin katuradalla päästelty Legendsien Superviikonloppu oli tapahtumia täynnä heti ensimmäisistä koneiden käynnistyksistä saakka. Legendat tarjosivat jytinää samaan malliin kuin huippubändien vedätykset kaupungin keskustan rokkikadulla. Hyvä näin, sillä radalla muiden rataluokkien tarjonta muistutti lähinnä vanhainkodin iltapäivätansseja hitaan valssin tahdissa. Helteinen viikonloppu kohotti rengaspaineiden lisäksi paineita myös joidenkin kypärien sisällä. Tämän sivuston keskustelufoorumin puolelta voi seurata miten viikonlopun jälkeen ”hukkaportti” on päästellyt ulos palamattomia kaasuja.

Legendsit ovat olleet 2000-luvun Vauhtiajojen suurin rataluokka ja samalla kaavalla mentiin nytkin. Legendoja ilmaantui mukaan 34 autoa. Kapernaumin katuradalla ennenkin ripeästi liikkunut Petri Ylinen oli aika-ajossa hyvin hereillä. Seinäjokelainen lunasti paalupaikan aivan session loppupuolella. Pasi Matintupa vei kakkospaikan ja koko kauden hyvässä vauhdissa ollut Pekka Lehtola oli kolmas. Ensimmäistä kertaa kesäkaudella kilpaillut Miikka Mielty yllätti nousemalla seitsemänteen ruutuun. Muuten kympin listalta löytyi tuttuja nimiä, mutta yksi puuttui. Jussi Lailavuo oli vasta sijalla 11. Syy löytyi hengettömästä koneesta. Ennen A-finaalia Pete Oksasella ja kumppaneilla oli edessä myllyn vaihto. 15 nopeinta meni suoraan A-finaaliin.

B-finaalissa Masa Räikkönen oli uuden tilanteen edessä. Mies starttasi paalulta.
- Mitähän siitäkin tulee? Olen tottunut lähtemään silloin kun muut häipyvät edeltä, Masa epäili piikin pitävyyttä.
Masan epäilyt osuivat oikeaan, sillä espoolainen putosi kolmanneksi kun Kai Pohjasmäki ja Kim Peltonen hyökkäsivät kamppailuun ykköstilasta. Tiukka vääntö loppui vasta viimeisellä kierroksella kun Pohjasmäki lipsahti ulos ja Peltonen karkasi voittoon. Räikkönen oli toinen jääden Peltosesta vain 0,4 sekuntia. Kolmanneksi kurvannut Riku Rinne jäi Peltosesta 10 sekuntia, mutta sen jälkeen oli viisi miestä tiukassa nipussa järjestyksessä A-J Kasi, Jari Koivisto, Jarmo Hirvelä, Johan Ahokas ja Sakari Nieminen. Kympin joukkoon mahtuivat vielä Tuomas Hautaluoma ja Seppo Kovalainen.
Legendsien lähdöt ovat ennenkin Vauhtiajoissa sekoittaneet kierroslaskennan – niin myös nyt kun matkaa taitettiin 11 kierrosta alkuperäisen kymmenen sijaan.

Lauantain A-finaalin startti meni paalupaikalta lähteneen Petri Ylisen komennossa. Matintupa oli lähin uhka Yliselle ja seuraavan parin muodostivat Lehtola ja Erkkilä. Viidennestä ruudusta startannut Juha Haarahiltunen jäi pilkulle vetoakselin petettyä. Kärki oli jo vähän karkuteillä kun kolmannella kierroksella radalle tuli uutta ohjelmaa. Jarmo Hirvelä täräytti pirssinsä Masa Räikkösen takakonttiin. Hirvelän auton öljynlauhdutin särkyi ja öljyt levisivät suoran pätkälle ennen lähtösuoraa. Öljyliput ilmestyivät näkyviin pitkällä viiveellä ja autot sutivat radalla. Jussi Lailavuon liuku päättyi betoniin ja samaan reikään lipsahti myös Tuomas Hautaluoma. Öljytyt renkaat aiheuttivat kuskeille päänvaivaa vielä usean kierroksen ajan.
Ennen kisan puolta väliä Ylisen auto alkoi oireilla ja lopulta mies jätti kisan kesken. Autossa ilmeni vaihdeongelmia, joiden syytä haettiin murtuneesta moottorin kiinnikkeestä. Öljylippujen heiluessa erot kärkipaikoilla kapenivat ja Pekka Lehtola aloitti kiihkeän piikkipaikan tavoittelun. Yritys onnistui ja laihialainen valtasi kärjen ja päästeli muutaman kierroksen piikissä ja sitten voittajana ruutulipulle. Sami Erkkilä ehti toiseksi ja Pasi Matintupa aivan Erkkilän imussa kolmanneksi. Seuraavina olivat Ossi Kumpula Marko Mäkilä ja Ossin veli Anssi Kumpula.
Parc Fermessä Matintupa hehkui kuumana kuin hellan koukku.
Eihän tämä voi näin päin p……ä mennä. Keltaiset liput olivat ylhäällä, mutta oli pakko väistää Ylistä, olisin muuten ajanut sen päälle. Nyt olen sitten saamassa siitä muutaman sijan rangaistuksen. Voi p…a, kertasi Matintupa sanavarastoa, jota häneltä harvoin kuulee. Myöhemmin tulokset korjattiin alkuperäisiksi ja Matintupa sai pitää kolmannen sijansa. Alajärveläisen kilpi oli kuitenkin murtunut, eikä miehen puolittain huumorilla heittämä ajatus kaikkien kauden osakilpailuiden voitosta toteutunut.
Erän voiton raapaissut Pekka Lehtola hehkui kilpaa auringon kanssa. Miehen auton oikea takarengas näytti valmiilta kierrätykseen.
- Oonkohan saanu pinnatun kummin kun renkaan pinnasta on pään kokoonen pala pois, näytti Lehtola takatossua.
Voitto oli Lehtolalle Legends-luokan toinen. Painista ykköspystejä miehellä on sitten enemmän.
Sijoille 7-10 kiilasivat Jenni Krohn, Riku Rinne, Sakari Nieminen ja Kim Peltonen.
Formulapapoista Kovalainen ehti 15:nneksi kun Räikkönen oli sijalla 19. Räikkönen kävi kisan aikana ratavarikolla poistattamassa vain toisen kiinnikkeen varassa roikkuneen takapuskurin.
Keskeyttäneiden lista oli harvinaisen pitkä, peräti seitsemän kuskia jäi radan varteen. 26 startanneen joukosta luku on kuitenkin siedettävämpi kuin F-ykkösen näytösajossa, jossa ainoa esiintyjä päätyi hinaukseen lipsahduksen jälkeen.

Sunnuntain vapaissa harjoituksissa nähtiin sisuuntunut mies. Jussi Lailavuo oli kääntänyt kaikki lauantain vastukset vahvuudekseen luukuttamalla vapaiden kovimman kierrosajan. Ossi Kumpula antoi ärsykettä muille kellottamalla toiseksi. Sami Erkkilällä oli ongelmia. Kone valutti öljyä ja mies kurvasi varikolle.

B-finaalissa Anssi-Jukka Kasi starttasi paalulta. Markku Parkkari oli vallannut kakkosruudun. Kasi ei pystynyt pitämään piikkipaikkansa, vaan Parkkari nousi kärkeen. Viimeisillä kierroksilla savuttavalla autollaan hyvää nousua neljännestä ruudusta tehnyt Pasi Hautamäki kiilasi toiseksi ja ruutulipulle tultiin järjestyksessä Parkkari, Hautamäki ja Kasi. Parkkarille lätkäistiin kuitenkin 10 sekunnin rangaistus ja sijoitus tipahti seitsemänneksi. Kärkikolmikko oli; Hautamäki, Kasi ja Hirvelä.

A-finaalin kuuden kärki lähtöruudukossa oli; Matintupa, Ossi Kumpula, Lailavuo, Lehtola, Krohn ja Erkkilä, joka ei kuitenkaan ilmaantunut lähtöpaikalle. Öljyongelma Erkkilän autossa oli saatu hallintaan, mutta nyt oli vikaa sähköjen puolella.
Ensimmäiseltä kierrokselta tultiin järjestyksessä Kumpula, Matintupa, Lailavuo ja Lehtola. Kymppiruudusta startannut Ylinen teki kovaa hyökkäystä kohti kärkeä. Kun kärki lähti kolmannelle kierrokselle, Erkkilän auto heräsi henkiin ja nokialainen säntäsi radalle joukon jatkoksi.
Kumpula kesti pitkään kärjessä, mutta sitten Matintupa otti ykköspaikan Kumpulalta. Ylinen oli noussut Lailavuon ja Lehtolan kantaan. Kolme kierrosta ennen maalia Lailavuo oli vallannut piikkipaikan, Matintupa oli toinen ja Ylinen oli noussut kolmanneksi ohi Kumpulan ja Lehtolan. Viimeisellä kierroksella Matintupa nousi uudelleen kärkeen ja kurvasi finaalin voittoon. Lailavuo tuli aivan imussa toiseksi ja Ylinen kesti kolmantena ennen Ossi Kumpulaa. Lehtola taipui viidenneksi. Seuraavina kympin kerhoon matkasivat Anssi Kumpula, Marko Mäkilä, Jari Karvola Johan Ahokas ja Jenni Krohn.
-Startti meni kehnosti. Onneksi en pudonnut toista sijaa alemmaksi ja pystyin koko ajan taistelemaan voitosta. Viimeisellä kierroksella löytyi sitten paikka ja pääsin Lailavuosta ohi, virnisteli Matintupa, jonka ilmeet olivat huomattavasti lauantaista valoisammat.
Toiseksi ajaneen Lailavuon kasvoilta paistoi pettymys.
- Oma moka nopeessa mutkassa. Takapää valui vähän hiekalle ja Pasi pääsi tuikkaamaan ohi, Lailavuo kirkasti.
Kolmanneksi runtannut Ylinen oli iloista naamaa.
- Eilinen keskeytys otti sen verran päähän, että panostin kaikkeni starttiin. Se meni nappiin ja loppu oli tutun tiukkaa, väänsi Ylinen.
Lauantain voittaja P. Lehtola ihmetteli vauhdin puutumista. -Ihan kuin jarrut olisivat laahanneet päällä.
Formulasarjassa Räikkönen kohenteli asemiaan päästelemällä sijalle 11. Kovalainen joutui nyt puolestaan Hirvelän kanssa hippasille ja formulapappa päätyi sijalle 21.
Viimeinen ruutulipulle ajanut oli Sami Erkkilä, kolme kierrosta muita jäljessä. Keskeyttäneitä listattiin kolme.

Viikonlopun päättävään Superfinaaliin pääsivät mukaan kaikki tällä kaudella Trophy-sarjan pisteistä ajavat kuljettajat. Yksi Superista pois jäänyt kuljettaja oli molemmissa A-finaaleissa hienosti kuudenneksi kurvannut Anssi Kumpula. Seinäjokelainen päästeli Vauhtiajoissa kauden ensimmäiset ja samalla viimeiset kisansa. Kumpula pakkasi laukkunsa sanoi Hasta la Vista ja lähti pian kisojen jälkeen puolen vuoden keikalle Buenos Airesiin.

Superfinaalin lähtöruudukon kuuden kärki; Lailavuo, Ylinen, Matintupa, Lehtola, vanhaa mitalivauhtia tavoitteleva Jari Karvola ja Ossi Kumpula. Lähtöön hyväksyttiin 28 kuskia.

Edellisessä startissa hienosti ”aavistanut” Ylinen oli tällä kertaa selvästi nopeampi kuin lähettäjän sormi valoilla. Varkaudesta tuomittiin välittömästi, mutta vain aikarangaistuksella ja Ylinen jatkoi piikissä menettääkseen paikkansa Lailavuolle heti ensimmäisen kierroksen aikana. Matintupa tippui viidenneksi kun edellisten lisäksi edellä päästelivät Lehtola ja Kumpula. Lailavuo repäisi kärjessä jo pientä hajurakoa, kun Kari Ristimäki oli suistunut radalta ja tilanteen selvittämisen ajaksi radalla jatkettiin turva-auton perässä. Uudessa kiihdytyksessä Ylinen osui Lailavuon autoon ja Lailavuo tippui kärjestä. Turva-auton takana autojen välimatkat olivat supistuneet minimiin ja viimeiset kierrokset mentiin tiukassa muodostelmassa. Ennen starttia Erkkilän autoon oli vaihdettu terveempi kone ja nokialainen nousi vauhdilla 12:ta lähtöruudusta kohti kärkeä. Ylinen hankki lisää rangaistuksia, mutta roikkui edelleen kärkiryhmässä, jossa Kumpula oli hankkinut tuulenhalkojan paikan. Pekka Lehtolan autosta oli etupyörä lähdössä omille teilleen ja laihialainen putosi joukon hännille. Viimeisissä kurveissa selviteltiin lopullinen järjestys. Matintupa varmisti kisan voiton 0,094 sekunnin erolla ennen Ossi Kumpulaa. Lailavuo ehti kolmanneksi. Seuraavista sijoista otettiin tiukka matsi viimeisessä kurvissa. Kärjen sijansa jo menettänyt Ylinen yritti ehtiä mitaliryhmään, mutta Sami Erkkilä teki vielä hyökkäyksen ja lähti ohitukseen. Autot kilkkasivat, Ylinen jatkoi matkaa, mutta Erkkilä pyörähti ja mies joutui jalkavoimin peruuttamaan autonsa ja Erkkilä oli viimeinen (22.), joka ehti ruutulipulle täydet kierrokset (15) ajaneena. Ylinen rangaistuksineen heitettiin sijalle 13 ja tuloslistan neljänneksi nousi Kempeleen Jari Karvola. Marko Mäkilä jatkoi hyviä otteita päästellen viidenneksi ja kuudes oli hikisen viikonlopun työstänyt Juha Haarahiltunen. Sijat 7-10 menivät järjestyksessä Ahokas, Parkkari, Räikkönen ja Ahrikkala. Kovalainen oli sijalla 14.

- Startti meni taas kehnosti. Kisassa oli sitten kaikennäköisiä tapahtumia ja niiden jälkeen voitto tuntuu kyllä tosi hyvältä, kuvaili sarjajohtoaan vankistanut Matintupa.
Ossi Kumpulalle voitto oli ”näppööksillä”.
- Muutamissa kohdissa radalla oli niin paljon toimintaa, että oli pakko vältellä ahtaimpia paikkoja. Lopussa oli hieno kamppailla voitosta, mutta vauhti siihen ei aivan riittänyt, sanoi hyvän viikonlopun työstänyt Kumpula.
Lailavuon ilmeistä näki, että miehellä oli sanottavaa enemmänkin. Jätti kuitenkin paljon sanomatta.
- Safetyn jälkeen joku (!) tuli kylkeen. Oli lähellä, ettei koko kisa loppunut siihen. Toivottavasti tällaisia kisoja ei enää jatkossa tule, puhalsi alussa selvästi kisaa hallinnut Lailavuo.

Neljänneltä sijalta löytyy sitten lähelle vanhaa vauhtia yltänyt Jari ”Vote” Karvola.
- Päivän ensimmäisen finaalin aikana olivat säädöt vielä vähän kateissa. Päämekaanikko ei ollut nyt matkassa, joten pulmia selviteltiin puhelimen välityksellä. Muutokset menivät oikeaan suuntaan ja vauhti alkoi olla jo melko mukavaa, virnisti Karvola.
Viidenneksi kepittänyt Marko Mäkilä osoitti, että Lailavuon lisäksi myös hän entisenä F3-kuskina on kovaa valuuttaa kun Trophy-sarjaa edetään kohti syksyä. Mäkilä kurvasi viikonloppuna A-finaalien sijat viisi, seitsemän ja viisi. Ensimmäistä täyttä kautta Legendalla kilpailevalla Mäkilällä on näyttöä, että vauhti ja voima riittää. Forssassa majaa pitävällä Mäkilällä on F3-luokan SM-pronssia kaudelta 2005. Samana vuonna mies tuuppasi myös penkkipunnerruksessa niin ikään SM-pronssia. Rautaa nousi penkistä reilut kolmannes Legendsin painosta.

Kiihkeärytmisten Vauhtiajojen jälkipyykkiä riittää vielä pitkään. Tulevana viikonloppuna on kuitenkin syytä unohtaa kotimaan ratakisat ja keskittyä Unkarin F1-kisaan ja Jyväskylän MM-ralliin. Seuravana viikonloppuna on sitten taas Legendojen Superkekkerit. Osoitteena tällä kertaa Jurvan Botniaring. – Huh…

JiiVee Korpela